९ मार्च २०२०। मैथिली जिन्दाबाद! !
 मैथिली रंगमंचक विराट व्यक्तित्व दयानाथ झा जीक निधन आइ भोर मे 4. 30 बजे हैदराबाद स्थित अपन आवास मे भ' गेलनि। अन्तिम संस्कार आइये 12 बजे धरि हैदराबाद मे हेतनि। शेष दायित्वक निर्वहन गाम मे।
 82 वर्षीय दयाबाबू नागदह सँ कोलकाता धरि आ कोलकाता सँ हैदराबाद धरि नाटक आ साहित्य केँ प्राणपन सँ अंगेजने रहलाह। हुनक अभिनय आ निर्देशन केँ निकट सँ देखबाक अवसर भेटल अछि। हुनक आत्मीय व्यवहार सँ अभिभूत होयबाक अवसर प्रायः सभ सम्पर्कित व्यक्ति सभकेँ भेटल हेतनि। Manoj Shandilya जीक काल्हि पोस्ट भेल कारुणिक कविताक बाद ई लागि गेल छल जे आब कखनहुँ हुनका मादे सूचना आबि सकैत अछि। ...से लगभग 12 घंटाक बाद आबियो गेल।
 वयःसीमाक पार ओ हमर मित्र रहथि जाहि मे एकटा पिता, एकटा अभिभावक दायित्व सन्निहित छल।
 दयाबाबू... अहाँ पर एकटा किताब सोचिते रही आ कि अहाँ विदा भ' गेलहुँ...चलू, सैह ठीक।
 विनन्र श्रद्धांजलि । मैथिली नाटक आ रंगमंच कें एकटा नव दिशा देलनि, रंगमंच मे नव-नव तकनीकक प्रयोगक आग्रही छलाह, नव रंगकर्मी सभकें सदैव प्रोत्साहित करैत रहलाह, से आइ हुनक मृत्युक सूचना अविश्वसनीय लगैछ। मुदा, सांचकें स्वीकारबा लेल मोनकें मना रहल छी।
 मधुबनी जिलाक नागदह गामवासी, कोलकाता मे मैथिली रंगमंचकेँ विशिष्ट पहिचान दिओनिहार, देसिल बयना, हैदराबादक परिकल्पक आ हमरा सभक आत्मीय अभिभावक दया बाबू (दयानाथ झा) आइ भोरे ४ः३० बजे इहलौकिक दुनियाँ सँ विदा भ' गेलाह .... मर्माहत छी.... ओ सतत मैथिली रंगमंचक परिदृश्यमे जीबैत रहताह....
 पूज्य दयानाथ बाबू आई विदा भ' गेला। हमर अंतिम प्रणाम-चरणस्पर्श!
 ई समाचार हमरा उद्वेलित आ किंकर्तव्यविमूढ़ केने अछि।
 हुनक स्मृति हियाकेँ झकझोरि रहल अछि।
 हुनक अविस्मरणीय सनिध्यक किछु झांखी (एतय किछु दया बाबूक संग फोटोग्राफ्स पोस्ट कएने छथि। )
मैथिली रंगमंचक व्यक्तित्व दयानाथ झा जीक निधन आइ भोर मे 4. 30 बजे हैदराबाद स्थित आवास मे भ' गेलनि। अन्तिम संस्कार हैदराबाद मे हेतनि। शेष दायित्वक निर्वहन गाम मे।
 82 वर्षीय दयाबाबू नागदह सँ कोलकाता धरि आ कोलकाता सँ हैदराबाद धरि नाटक आ साहित्य केँ नायक छलाह।
 सन् 1983 मे जखन हमर मैथिली मे पदार्पण भेल ओहि वर्ष श्रद्धेय दया बाबू स श्रद्धेय विश्वम्भर ठाकुर जी पहिल परिचय करोलैंन। कोलकाता के गणेश टाकीज स्थित राम भंडार मिष्ठांन दुकान पर प्रथम भेँट भेल छलाह। मुद्दा छल मिथिला विकास परिषद द्वारा मैथिली नाटकक मंचन। प्रथम बेर श्रद्धेय दया बाबू के निर्देशन मे मिथिला विकास परिषद द्वारा स्वर्गीय गुणनाथ झा द्वारा लिखल नाटक "शेष नहि " नाटक मंचित भेल आ ओहि मैथिली नाटक मे स्वर्गीय दया बाबू संगे प्रथम अभिनय करबाक सौभाग्य प्राप्त भेल। हुनक अभिनय आ निर्देशन केँ निकट सँ देखबाक अवसर भेटल । दया बाबू के आत्मीय व्यवहार सँ अभिभूत होयबाक अवसर हमरे नहि प्रायः सभ सम्पर्कित व्यक्ति केँ भेटल हेतनि।
 हे मृत्यु !
 हे मृत्यु!
 हमरा कहि क अबियह.... .
 उपरोक्त किछेक श्रद्धाञ्जलि शब्दक संग आरो बहुत लोक अपन-अपन उद्गार स्वर्गवासी दयानाथ बाबू प्रति लिखलनि अछि। निश्चित मैथिली भाषा-साहित्यक एकटा सूर्यक अस्त भेल स्पष्ट अछि। मैथिली जिन्दाबाद केर तरफ सँ सेहो विनम्र श्रद्धाञ्जलि। ईश्वर मैथिलीक दिन नीक करथि जे एहि सुन्दर भाषाक साहित्य सँ जन-जन परिचित हुअय, मैथिली मे पढाई करेबाक वातावरण बनय।
 हरिः हरः! ! 